**Nr. 218/221/SCMMRP/11.11.2021**

**Către:** Domnul

 Ziua-online.ro

**Ref:** Solicitare informații

**Stimate domnule**

La solicitările dumneavoastră, transmise prin e-mail și înregistrate la MMPS cu nr. 218/SCMMRP/03.11.2021, respectiv 221/04.11.2021, vă comunicăm, potrivit informațiilor primite de la Autoritatea  Națională  pentru  Drepturile  Persoanelor  cu  Dizabilități, Copii  și  Adopții (ANDPDCA) și de la Agenția Națională pentru Plăți și Inspecție Socială (ANPIS), următoarele:

Întrebare:

“**… vă rugăm să ne comunicați dacă casele de tip familial licențiate ,,Jenny și Tabita" și ,,PAMIPA" au licență de funcționare provizorie sau licență de funcționare și care este data eliberării fiecărei licențe având în vedere prevederile art. 11 din lege care stabilește că licențierea se efectuează pentru fiecare locație în parte (alin. 5). Conform alin. 4 care stabilește obligația solicitării licențierii de către furnizor cu 60 de zile înaintea de darea în funcțiune a serviciului social pentru fiecare locație în parte, considerăm că este important să ne comunicați numărul de înregistrare și data solicitării.”**

Răspuns:

Serviciilor sociale „Casa Jenny și Tabita” și „Casa Pamipa” le-au fost eliberate licențe de funcționare provizorie în data de 17.07.2020.

Conform prevederilor art. 4 alin. (5) din Legea nr. 55/2020 privind unele măsuri pentru prevenirea și combaterea efectelor pandemiei de COVID-19, valabilitatea documentelor eliberate de instituțiile și autoritățile publice, precum și de entitățile private autorizate conform legii se menține pe toată perioada stării de alertă, precum și pentru o perioadă de 90 de zile de la încetarea acestei stări. Mai mult, caselor de tip familial la care se face referire, se află în etapa de licențiere inițială, caz în care le sunt aplicabile prevederile alin. (5) ale art. 11 din Legea nr. 197/2012, prin urmare furnizorul nu avea obligația depunerii cererii pentru relicențiere cu 60 de zile înainte de expirare.

Întrebare:

**“Având în vedere prevederile art. 11 alin. 6 din legea sus-menționată, vă rugăm să ne comunicați data evaluării din teren efectuată în vederea licențierii inițiale, în vederea constatării conformității cu datele prezentate prin documentele justificative, fisa de autoevaluare.”**

Răspuns:

Potrivit prevederilor legale în vigoare, pe perioada valabilității licenței de funcționare provizorie, Agenția Județeană pentru Plăți și Inspecție Socială (AJPIS) efectuează evaluarea în teren și transmite instituției care a eliberat licența de funcționare provizorie, rapoartele de evaluare în teren care conțin propunerea de eliberare a licenței de funcționare sau de retragere a licenței de funcționare provizorie.

Ținând cont de situația epidemiologică existentă, până în acest moment ANDPDCA nu a primit rapoartele de evaluare în teren cu propunerea inspectorilor sociali ai AJPIS Sibiu pentru Casele de tip familial la care se face referire.

Menționăm faptul că, în acest caz, sunt aplicabile dispozițiile art. 4 alin. (5) din Legea nr. 55/2020 privind unele măsuri pentru prevenirea și combaterea efectelor pandemiei de COVID-19, mai sus menționate.

Menționăm că, potrivit informațiilor primite de la ANPIS, inspectorii sociali din cadrul AJPIS Sibiu au planificat deplasarea în teren, care nu a putut fi efectuată întrucât cele două servicii sociale se aflau în carantină dispusă de DSP Sibiu. Controlul a fost reprogramat la o dată ulterioară ieșirii din carantină, însă ministrul Muncii și Protecției Sociale, Raluca Turcan, a solicitat conducerii ANPIS ca deplasarea la fața locului să se facă de îndată.

Întrebare:

**”Documentul care atestă dreptul de administrare sau folosință asupra spațiului în care funcționează serviciul social cum ar fi CF pentru informare, contract încheiat în forma autentică care presupune verificarea CF-ului.”**

Răspuns:

Conform prevederilor art. 18 din Hotărârea Guvernului nr. 118/2014 pentru aprobarea Normelor metodologice de aplicare a prevederilor Legii nr. 197/2012, cu modificările și completările ulterioare, unul dintre documentele justificative este documentul care atestă dreptul de administrare, de concesiune sau de folosință asupra spațiului în care funcționează serviciul social, cum ar fi: extras de carte funciară pentru informare, contract de comodat, de închiriere, de concesiune, de administrare, de schimb etc. Așa cum se poate observa legiuitorul nu face nicio referire la forma autentică a acestora.

Întrebare:

**” Autorizația sanitar veterinară pentru serviciile care asigura activități de preparare și distribuire a hranei.**

**Autorizația de securitate de risc la incendiu sau documentul care atestă faptul că nu se supune autorizării la incendiu.”**

Răspuns:

Autorizația sanitar veterinară și autorizația pentru Securitate la incendiu nu sunt documente care se solicită pe parcursul procesului de licențiere inițială, așa cum prevede același art. 18 din HG nr. 118/2014 pentru aprobarea Normelor metodologice de aplicare a prevederilor Legii nr. 197/2012, cu modificările și completările ulterioare.

Verificarea conformității și respectării normelor de igienă și sănătate publică, a normelor privind securitatea la incendiu, precum și a altor condiții/cerințe/norme pentru care au fost emise autorizații administrative prealabile de funcționare se realizează de personalul de specialitate desemnat de instituțiile care au emis autorizațiile de funcționare respective, după caz: din domeniul sănătății publice, al pazei contra incendiilor, al sănătății și securității în muncă etc.

Întrebare:

 **„În formularea răspunsului, vă rog să aveți în vedere că cel puțin una din casele de tip familial licențiate sunt edificate dar neînscrise în cartea funciară, la numărul 28 căruia îi corespunde cf, este trecut doar teren fără construcții.”**

Răspuns:

Așa cum precizam mai sus, potrivit prevederilor legale în vigoare, unul dintre documentele justificative solicitate pentru acordarea licenței este documentul care atestă dreptul de administrare, de concesiune sau de folosință asupra spațiului în care funcționează serviciul social. Așa cum se poate observa legiuitorul nu limitează aceste documente la extras de carte funciară pentru informare.

Întrebare:

**„La cel puțin una din casele de tip familial licențiate nu există autorizație sanitar veterinara beneficiarii fiind hrăniți cu hrana preparata la cealaltă casă de tip familial, transportat în condiții care încalcă legislația sanitar veterinară.”**

Răspuns:

Așa cum precizam anterior, verificarea conformității și respectării normelor de igienă și sănătate publică, a normelor privind securitatea la incendiu, precum și a altor condiții/cerințe/norme pentru care au fost emise autorizații administrative prealabile de funcționare se realizează de personalul de specialitate desemnat de instituțiile care au emis autorizațiile de funcționare respective, după caz: din domeniul sănătății publice, al pazei contra incendiilor, al sănătății și securității în muncă etc.

Întrebare:

**„Conform art. 11 din legea 197/2012 furnizorul are obligația de a solicita acreditarea/reacreditarea serviciului social respectiv cu 60 de zile înainte de darea în funcțiune a serviciului social/de expirarea licenței de funcționare. Întrebarea de bun simț pe care o formulăm este cum o instituție a statului achiziționează pe o perioada de doi ani servicii sociale pentru suma de 174.235 euro, pe o perioadă de doi ani în condițiile în care furnizorul are o licență provizorie care expiră în 2 luni (mai–iulie) și potrivit legislației de mai jos nu există o certitudine că va obține licența definitivă.”**

Răspuns:

Potrivit prevederilor legale în vigoare, unul din documentele justificative necesare în procesul de licențiere este planul de urgență în caz de retragere a licenței de funcționare/desființare serviciu social, dacă este prevăzut în standardul minim de calitate aplicabil.

Astfel, în situația desființării serviciului social sau a retragerii licenței de funcționare sunt puse în aplicare prevederile acestui plan de urgență, iar copiii sunt preluați, conform Legii nr. 272/2004 privind protecția și promovarea drepturilor copilului, cu modificările și completările ulterioare, de către DGASPC Sibiu pentru identificarea unor alternative în regim de urgență.

Întrebare:

**”Din cele expuse mai sus se naște întrebarea legitimă în condițiile în care nu puteau fi depuse cel puțin 3 documente justificative (vezi lipsa înscrierii în cf, răspunsul IGSU și răspunsul ANVSVA Sibiu) cum au fost licențiate casele de tip familial, ce fel de controale au fost efectuate în teren potrivit legislației, și care este motivul pentru care după expirarea licențierii provizorii (iulie 2021), luând în considerare ca în luna septembrie, trei documente justificative în vederea licențierii nu existau.”**

Răspuns:

Așa cum am descris anterior, potrivit prevederilor legale în vigoare, autorizațiile sanitară, sanitar-veterinară și de securitate la incendiu nu se află printre documentele justificative necesare în acordarea licenței de funcționare provizorie, iar verificarea conformității și respectării normelor de igienă și sănătate publică, a normelor privind securitatea la incendiu, precum și a altor condiții/cerințe/norme pentru care au fost emise autorizații administrative prealabile de funcționare se realizează de personalul de specialitate desemnat de instituțiile care au emis autorizațiile de funcționare respective.

De asemenea pentru atestarea dreptului de administrare, de concesiune sau de folosință asupra spațiului în care funcționează serviciul social, poate fi depus orice document, cum ar fi: extras de carte funciară pentru informare, contract de comodat, de închiriere, de concesiune, de administrare, de schimb etc., fără a se limita la extrasul de carte funciară pentru informare.

În ceea ce privește valabilitatea documentelor emise de către instituțiile publice, reiterăm prevederile art. 4 alin. (5) din Legea nr. 55/2020 privind unele măsuri pentru prevenirea și combaterea efectelor pandemiei de COVID-19, potrivit cărora valabilitatea documentelor eliberate de instituțiile și autoritățile publice, precum și de entitățile private autorizate conform legii se menține pe toată perioada stării de alertă, precum și pentru o perioadă de 90 de zile de la încetarea acestei stări.

Întrebare:

**”Care este motivul pasivității DGASPC Sibiu care nu întreprins nici un demers legal având în vedere contractul de achiziții publice în discuție?**

**Pe site-ul Consiliului Județean Sibiu, casele familiale în discuție au o capacitate de 24 de beneficiari, dar DGASPC Sibiu susține că sunt 30 de beneficiari.”**

Răspuns:

Având în vedere faptul că nu dispunem de alte detalii în ceea ce privește acest contract, considerăm că DGASPC Sibiu este singurul în măsură să vă comunice punctul de vedere cu privire la prevederile acestuia.

Referitor la capacitatea celor două case de tip familial, precizăm faptul că potrivit informațiilor existente în Registrul electronic unic al serviciilor sociale (disponibil la următorul link <http://mmuncii.ro/j33/index.php/ro/2014-domenii/familie/politici-familiale-incluziune-si-asistenta-sociala/acreditare-furnizori-si-servicii-sociale/4848-2017-04-18-acreditare-3>), Casa Pamipa are capacitatea de 12 beneficiari iar Casa „Jenny și Tabita” are capacitatea de 12 beneficiari.

**Cu stimă,**

 **Serviciul Comunicare, Mass-Media și Relații cu Publicul**